CELEX: 32014D0851
Language: lt
Date: 1416960000000
Title: 2014/851/ES, Euratomas: 2014 m. lapkričio 26 d. Komisijos įgyvendinimo sprendimas, kuriuo iš dalies keičiamas Sprendimas 96/565/EB, Euratomas, kuriuo Švedijai leidžiama neatsižvelgti į tam tikrų kategorijų sandorius ir naudoti tam tikrus apytikrius įverčius PVM nuosavų išteklių bazei apskaičiuoti (pranešta dokumentu Nr. C(2014) 8933)

28.11.2014   
            
            
               LT
            
            
               Europos Sąjungos oficialusis leidinys
            
            
               L 343/46
            
         KOMISIJOS ĮGYVENDINIMO SPRENDIMAS
   2014 m. lapkričio 26 d.
   kuriuo iš dalies keičiamas Sprendimas 96/565/EB, Euratomas, kuriuo Švedijai leidžiama neatsižvelgti į tam tikrų kategorijų sandorius ir naudoti tam tikrus apytikrius įverčius PVM nuosavų išteklių bazei apskaičiuoti
   
      
         (pranešta dokumentu Nr. C(2014) 8933)
      
   
   (Tekstas autentiškas tik švedų kalba)
   
      (2014/851/ES, Euratomas)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos atominės energijos bendrijos steigimo sutartį,
   atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 6 straipsnio 3 dalies antrą įtrauką,
   pasikonsultavusi su Nuosavų išteklių patariamuoju komitetu,
   kadangi:
   
               (1)
            
            
               pagal Tarybos direktyvos 2006/112/EB (2) 380 straipsnį tol, kol nors vienoje iš valstybių narių, kurios 1994 m. gruodžio 31 d. buvo Bendrijos narės, tokie patys sandoriai neapmokestinami, Švedija, laikydamasi jos įstojimo dieną joje taikytų sąlygų, gali ir toliau neapmokestinti tos direktyvos X priedo B dalies 1, 9 ir 10 punktuose nurodytų sandorių; į šiuos sandorius būtina atsižvelgti nustatant PVM nuosavų išteklių bazę;
            
         
               (2)
            
            
               2014 m. balandžio 30 d. atsakyme į Komisijos 2014 m. vasario 14 d. raštą dėl PVM nuosavų išteklių patikrinimų supaprastinimo (3) Švedija paprašė Komisijos leisti apskaičiuojant Direktyvos 2006/112/EB X priedo B dalies 1, 9 ir 10 punktuose nurodytų sandorių 2014–2020 finansinių metų PVM nuosavų išteklių bazę naudoti tarpinės bazės fiksuotas procentines dalis. Švedija parodė, kad praeityje procentinė dalis laikui bėgant išlikdavo stabili. Todėl Švedijai pagal Komisijos atsiųstą raštą turėtų būti leista apskaičiuojant PVM nuosavų išteklių bazę naudoti fiksuotas procentines dalis;
            
         
               (3)
            
            
               siekiant skaidrumo ir teisinio tikrumo, tikslinga nustatyti leidimo taikymo trukmę;
            
         
               (4)
            
            
               todėl tikslinga atitinkamai iš dalies pakeisti Komisijos sprendimą 96/565/EB, Euratomas (4),
            
         PRIĖMĖ ŠĮ SPRENDIMĄ:
   1 straipsnis
   Į Sprendimą 96/565/EB, Euratomas, įterpiami 2a, 2b ir 2c straipsniai:
   
      „2a straipsnis
      Nukrypstant nuo šio sprendimo 2 straipsnio 1 dalies, apskaičiuojant Direktyvos 2006/112/EB (5) X priedo B dalies 1 punkte nurodytų sandorių (teisė įeiti į sporto renginius) PVM nuosavų išteklių bazę nuo 2014 m. sausio 1 d. iki 2020 m. gruodžio 31 d. Švedijai leidžiama naudoti 0,02 % tarpinę bazę.
      2b straipsnis
      Nukrypstant nuo šio sprendimo 2 straipsnio 3 dalies, apskaičiuojant Direktyvos 2006/112/EB X priedo B dalies 10 punkte nurodytų sandorių (keleivių vežimas) PVM nuosavų išteklių bazę nuo 2014 m. sausio 1 d. iki 2020 m. gruodžio 31 d. Švedijai leidžiama naudoti 0,15 % tarpinę bazę.
      2c straipsnis
      Nukrypstant nuo šio sprendimo 2 straipsnio 4 dalies, apskaičiuojant Direktyvos 2006/112/EB X priedo B dalies 9 punkte nurodytų sandorių (pastatai ir žemė, ant kurios jie pastatyti) PVM nuosavų išteklių bazę nuo 2014 m. sausio 1 d. iki 2020 m. gruodžio 31 d. Švedijai leidžiama naudoti 0,45 % tarpinę bazę.
   
   2 straipsnis
   Šis sprendimas skirtas Švedijos Karalystei.
   
      Priimta Briuselyje 2014 m. lapkričio 26 d.
      
         
            Komisijos vardu
         
         Kristalina GEORGIEVA
         
            Pirmininko pavaduotoja
         
      
   
   
      (1)  OL L 155, 1989 6 7, p. 9.
   
      (2)  2006 m. lapkričio 28 d. Tarybos direktyva 2006/112/EB dėl bendros pridėtinės vertės mokesčio sistemos (OL L 347, 2006 12 11, p. 1).
   
      (3)  Ares(2014) 371039.
   
      (4)  1996 m. rugsėjo 11 d. Komisijos sprendimas 96/565/EB, Euratomas, kuriuo Švedijai leidžiama neatsižvelgti į tam tikrų kategorijų sandorius ir naudoti tam tikrus apytikrius įverčius PVM nuosavų išteklių bazei apskaičiuoti (OL L 247, 1996 9 28, p. 41).
   
      (5)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).“